O‘zbekistonda “aqlli” gaz hisoblagichlardan ma’lumotlarni yig‘ish to‘liq onlayn rejimga o‘tkazilmoqda

“Hududgazta’minot” AJ tizimida iste’molchilarning gaz hisoblash qurilmalaridagi ko‘rsatkichlarni yig‘ish bilan shug‘ullangan inspektorlar lavozimi bekor qilindi. Bu haqda tashkilot matbuot xizmati xabar berdi.

Ushbu qaror gazni hisobga olish qurilmalari iste’mol ko‘rsatkichi va debitorlik qarzi yuqori bo‘lgan hamda gaz taqsimlash tarmoqlarini modernizatsiya qilish zarurati mavjud bo‘lgan 77 ta shahar/tumanlarga o‘rnatilayotgani sabab qabul qilingan.
Ma’lum qilinishicha, hozirda GNHAT loyihasini amalga oshirish Toshkent viloyatining Toshkent, Zangiota va Qibray tumanlarida, Farg‘ona viloyatining Marg‘ilon shahrida, Navoiy viloyatining Karmana tumanida to‘liq yakunlangan. Butun mamlakat bo‘ylab 991 mingdan ziyod yangi “aqlli” gaz hisoblagichlar o‘rnatib bo‘lingan va ularda qayd etilayotgan ma’lumotlar avtomatik ravishda BillingGaz tizimiga yuborilmoqda.
“Qabul qilingan qaror gaz yetkazib beruvchi va abonent o‘rtasida o‘zaro ishonchga asoslangan munosabatlarni o‘rnatish, shuningdek, GNHAT tizimiga ulanmagan hamda avval o‘rnatilgan gaz hisoblagichlaridan tabiiy gaz iste’moli to‘g‘risidagi ma’lumotlarni BillingGaz tizimiga kiritishda inson omilini qisqartirishga imkon beradi”, — deyiladi xabarda.
“Hududgazta’minot” AJ “sotuvchi va xaridor” munosabatlaridagi yangi shartlarga muvofiq hamda abonent va tabiiy gaz yetkazib beruvchisi o‘rtasidagi amaldagi kelishuvga binoan, iste’mol qilingan “zangori yoqilg‘i” uchun to‘lovlarni har oyning 10-kunigacha amalga oshirish kerakligini eslatadi.
Yetkazib berilgan tabiiy gaz uchun to‘lov shartnomada belgilangan muddatlarda, o‘z vaqtida to‘lanmagan taqdirda, iste’molchi yetkazib beruvchiga gaz yetkazib berish shartnomasiga muvofiq, to‘lovi kechiktirilgan har bir kun uchun to‘lov miqdorining 50 foizidan ko‘p bo‘lmagan holda, 0,1 foiz miqdoridagi penya to‘laydi.
“Iste’molchilardan xonadonlariga o‘zlarini gaz ta’minoti tashkilotlarining inspektori sifatida tanishtirib kelgan shaxslar bilan aloqaga kirishmasliklarini va ularni GNHAT tizimiga ulanmagan gaz hisoblagichlaridagi ko‘rsatkichlarni taqdim etmaslikni, shuningdek, to‘lovlarni mobil telefon orqali elektron tizimlar yoki bank kassalariga murojaat qilgan holda amalga oshirishlarini so‘raymiz”, — deyiladi “Hududgazta‘minot” AJ xabarida.
Ta’kidlanishicha, yaqin kunlarda iste’molchilar GNHAT tizimiga ulanmagan, iste’moldagi gaz hisoblagichlarining ko‘rsatkichlarini yuborishlari uchun maxsus Telegram-bot hamda ilova ham ishga tushiriladi.
Avvalroq O‘zbekistonda yangi gaz hisoblagichlarni joriy etish tezlashtirilgani, Toshkent viloyatida o‘chib qolgan gaz hisoblagichlarni o‘rnatish vaqtida dalolatnomalar noto‘g‘ri rasmiylashtirilgani to‘g‘risida xabar berilgandi.
 Toshkentdagi barcha xonadonlarga 2021-yil oxiriga qadar “aqlli” gaz hisoblagichlar o‘rnatiladi